Raaisel van 'vreemde kreatuur' opgelos | Maroela Media
Raaisel van ‘vreemde kreatuur’ opgelos
Foto: Facebook: PE Herald (https://www.facebook.com/TheHeraldEC)
Die oorskot van ŉ vreemde kreatuur wat by The Crags naby Plettenbergbaai opgespoor is, is uiteindelik ná ŉ outopsie uitgeken.
Die karkas is Maandag deur een van SANParke se natuurbewaarders, Llewellyn Dixon, se seun by Covie tussen Nature’s Valley en die Tsitsikamma-tolplaza opgespoor. The Herald in Port Elizabeth het foto’s van die oorskot op hul Facebook-blad publiseer.
Dr. Magdalena Braum van The Crags Dierekliniek het Donderdag aan Maroela Media bevestig dit is ŉ pasgebore wyfie-bobbejaan. Braum het vandeesweek die outopsie uitgevoer. “Sy is moontlik pas ná haar geboorte aan ŉ byt deur haar skedel dood.” Volgens Braum is kindermoord algemeen in sommige primate-spesies wanneer ŉ nuwe mannetjie aan die hoof van die trop staan.
Braum sê sy is verras dat só iets The Crags nou wêreldwyd bekend gemaak het. “Selfs ŉ koerant in Duitsland het al oor dié vonds berig.”
“Die liggaam is misvorm en gemummifiseer, aangesien die ma dit ná die babatjie se afsterwe rondgedra het. Ons sien dit gereeld wanneer ons bobbejaantroppe navors. Wyfies kan afgestorwe babatjies tot drie of vier weke lank aan hul stert ronddra voordat hulle finaal van die karkas ontslae raak.” Volgens Braum verduidelik dit die lang en smal middellyf-deel.
Dr. Braum is in Tanzanië gebore en het veeartsenykunde in Pole studeer. Sy het ná haar studies in die Verenigde Koninkryk gewerk voordat sy na Tanzanië teruggetrek en die afgelope 10 jaar navorsing op die bedreigde berg-gorilla in nasionale parke in Ruanda/Uganda en Tanzanië gedoen het. Sy het onlangs na The Crags verhuis.
Klik hier om ‘n volledige verduideliking van dr. Braum te lees (volg die skakel en klik op “cool cases”).
Dit lyk nie vir my na ‘n bobbejaan nie…
Lees die artikel…
G. Weers · 6 jare gelede
Algemeen Dagblad, ‘n Nederlandse koerant, het ook oor die vonds berig: ‘Vondst ‘alien’ houdt stad in Zuid-Afrika bezig’ (http://www.ad.nl/ad/nl/1013/Buitenland/article/detail/3474687/2013/07/12/Vondst-alien-houdt-stad-in-Zuid-Afrika-bezig.dhtml)
Juan · 6 jare gelede
Ek glo nie vir ‘n oomblik dat daai ding ‘n pasgebore bobbejaan wyfie is nie. Sy sê dat die lyf so lank gerek het, omdat die ma die kind so lank rond gedra het. Waarom is die kop so groot, die nek so dik, die slagtande missing, die arms so lank, die stert so lank, die bene so lank? Wie het dit als gerek? Hoe kan ‘n bobbejaan aan so ‘n groot ding geboorte geskenk het. Waar het sy dit als gebêre. Hoe vêr kan mens ‘n pasgebore bobbejaan wat by geboorte seker net 30cm is so lank rek???? Sy vat ‘n kans!